ANEXA nr.9

la hotărârea nr.\_\_\_\_\_\_\_\_\_\_\_\_\_\_\_

Regulament

privind taxa specială pentru promovarea turistică a Municipiului Sighișoara

Art. 1 Se instituie taxa specială datorată bugetului local pentru promovarea turistică a Municipiului Sighișoara, începând cu 1 ianuarie 2020.

Art. 2 Taxa specială pentru promovarea turistică se încasează de către persoanele fizice şi juridice prin intermediul cărora se realizează cazarea, o dată cu luarea în evidenţă a persoanelor cazate.

Art. 3 Unitatea de cazare are obligaţia de a vărsa taxa colectată, în conformitate cu art. 2, la bugetul local al municipiului Sighișoara până în data de 10 inclusiv a lunii următoare celei în care s-a colectat.

Art. 4 Pentru neplata la termen se datorează, conform art. 183 alin. (2) din Legea 207/2015 privind Codul de Procedură Fiscală, majorări de întârziere în cotă de 1% din cuantumul sumei datorate, pentru fiecare lună sau fracţiune de lună începând cu ziua imediat următoare termenului de scadenţă şi până la data stingerii sumei datorate, inclusiv.

Art. 5 Obiectivele taxei speciale:

* promovarea obiectivelor turistice și a destinației turistice Sighișoara, în ansamblul ei, în vederea creșterii numărului de turiști;
* crearea și consolidarea brandului turistic Sighișoara;
* susținerea proiectelor turistice inovative;
* susținerea activităților culturale/turistice care pot contribui la creșterea duratei de ședere a turiștilor;
* elaborarea unui plan multianual de dezvoltare turistică a destinației Sighișoara;
* dezvoltarea de proiecte finanțate din fonduri europene, granturi EEA și alte surse de finanțare, direct legate de activitatea turistică, atragerea de investiții în turismul local;
* înscrierea/participarea în rețele/structuri europene sau globale care pot crește valoarea turistică a Sighișoarei;
* crearea unei rețele locale între Municipiul Sighișoara și unitățile de cazare.

Art. 6 Datorarea taxei speciale:

1. Plătitorii taxei speciale pentru promovarea turistică sunt persoanele care beneficiază de servicii de cazare în unitățile de cazare de pe raza municipiului Sighișoara;

(2) Orice unitate de cazare de pe raza municipiului Sighișoara care realizează venituri din cazare are obligaţia de a încasa şi vărsa la bugetul local Sighișoara taxa specială pentru promovarea turistică a municipiului Sighișoara.

Art. 7 Cuantumul taxei taxei speciale:

(1) Taxa specială pentru promovarea turistică a municipiului Sighișoara se stabilește prin aplicarea cotei de 1% la tariful de cazare și mic dejun, pentru fiecare zi de sejur a turistului. Taxa este nepurtătoare de TVA și se reține la sursă de către structurile de cazare turistică, care o evidențiază distinct și o înregistrează în contabilitate separat de tariful de cazare și mic dejun.

Art. 8 Termen de plată:

(1) Unitatea de cazare are obligaţia de a vărsa taxa colectată la bugelul local al municipiului Municipiului Sighișoara până la data de 10, inclusiv, a lunii următoare celei în care s-a colectat această taxă.

Art. 9 Declararea taxei speciale:

(1) Unitatea de cazare (persoană fizică sau persoană juridică) are obligaţia de a depune lunar declaraţie decont la Municipiul Sighișoara-Biroul Impozite și Taxe, până la data de 10, inclusiv, a lunii următoare celei în care s-a colectat taxa. Formularul declaraţiei decont este prevăzut în Anexa nr. 9.1 la prezentul Regulament.

Art. 10 Plata taxei speciale:

Sumele încasate cu titlul de taxă specială pentru promovarea turistică a municipiului Sighișoara se virează lunar la bugetul local, în contul IBAN RO48TREZ47821360206XXXXX deschis la Trezoreria Sighișoara

Art. 11 Contravenţii:

(1) Nerespectarea prevederilor prezentului Regulament atrage răspunderea disciplinară, contravenţională sau penală, potrivit dispoziţiilor legale în vigoare.

1. Constituie contravenţie următoarele fapte, dacă nu au fost săvârşite în astfel de condiţii încât să fie considerate, potrivit legii infracţiuni:
   * + 1. depunerea peste termen a declaraţiilor – decont;
       2. nedepunerea declaraţiilor – decont.
2. Contravenţia prevăzută la alin.(2) lit. a) se sanţionează cu amendă de la 71 lei la 283 lei, iar cele de la alin. (2) lit. b) cu amendă de la 283 lei la 705 lei.
3. În cazul persoanelor juridice, limitele minime şi maxime ale amenzilor prevăzute la alin. (3) se majorează cu 300%.
4. Constatarea contravenţiilor şi aplicarea sancţiunilor se face de către primar şi persoane împuternicite din cadrul autorităţii administraţiei publice locale.

**Art. 12 Compartimente implicate:**

Taxa specială pentru promovarea turistică a Municipiului Sighișoara, va fi colectată la bugetul local prin Biroul Impozite și Taxe locale și va fi utilizată pentru promovarea și dezvoltarea turismului prin Centrul Național de Informare și Promovare Turistică, conform destinației și obiectivelor instituirii taxei speciale.

Art. 13 Definiţie termeni:

1. **Unitate de cazare**: hotel, hotel - apartament, motel, hostel, vilă turistică, bungalow, cabană turistică, sat de vacanţă, camping, popas turistic, căsuţe de tip camping, pensiune turistică şi agroturistică, apartamente sau cameră de închiriat;
2. **Promovare turistică**: activitate realizată pe plan local, național sau internațional, care prezintă cele mai reprezentative elemente ale destinației turistice Sighișoara;
3. **Brand turistic**: concept/viziune de dezvoltare turistică a municipiului Sighișoara, valori și țeluri clar exprimate și un set de acțiuni/măsuri cuatificabile pentru atingerea obiectivelor/viziunii propuse. Acesta va fi însoțit și de elemente vizuale, verbale, audio/video distinctive și reprezentative pentru municipiul Sighișoara și valorile sale.

**Biroul Impozite și Taxe Locale, C.N.I.P.T.,**

**Șef birou, Inspector,**

**ec. Vasile Vaidacuțan Alexandru Bradea**